<classify> WAKATI Baraza la Uuguzi na Ukunga Tanzania TNMC limesimamisha leseni ya Damiani Mgaya katika wilaya ya Igunga mkoani Tabora kutoa huduma za uuguzi na ukunga kwa muda wa miezi mitatu kutokana na tuhuma za kubaka zinazomkabili, imedaiwa kuwa muuguzi huyo amewahi kutenda kosa kama hilo. Aidha, Baraza hilo limeviomba vyombo vya ulinzi na usalama kumsaka popote alipo ili akamatwe na kufikishwa kwenye vyombo vya sheria kujibu tuhuma hizo. Kwa mujibu wa taarifa iliyotolewa jijini hapa jana na Msajili wa Baraza hilo, Agnes Mtawa, tuhuma za Mgaya ziliandikwa pia katika gazeti moja la Oktoba 17, mwaka huu zikiwa na kichwa cha habari Muuguzi wa kiume abaka hospitalini, katika wilaya ya Igunga mkoani Tabora. Aidha, alisema mwaka 2017 muuguzi huyo alituhumiwa kufanya tukio kama hilo katika Kituo cha Afya Iguruki, wilayani Igunga mkoani Tabora na kupelekwa polisi ambako baadaye alifikishwa mahakamani. Mtawa alisema, mahakama ilimuachia huru Mgaya na kuamuru arejeshwe kazini. Uongozi wa afya wilayani Igunga uliamua kumhamisha mtumishi huyo baada ya kurejeshwa kazini, ilisema sehemu ya taarifa hiyo.  <topic>: KITAIFA 